SA jeugkoor deur na finaal: ‘Drome word wel waar’Die koorleier, Ralf Schmitt, saam met van die koorlede van die Ndlovu Youth Choir. (Foto: Facebook) Die nou al bekende Suid-Afrikaanse koor, die Ndlovu Youth Choir, is deur na die finale ronde van America’s Got Talent. Die koor het dié nuus enkele ure terug op sosiale media bevestig met die woorde: “Drome word wel waar!” Een van die koorlede, Sandile, het kort voordat die koor sy heel eerste oudisie vir die talentsoekkompetisie afgelê het, gesê: “Ons wil vir die wêreld wys enigiets is moontlik.” En hulle het dit waarlik bewys! Suid-Afrikaners se harte bars omtrent van trots oor hierdie nederige koor van ŉ klein en armoedige nedersetting in Limpopo. “Julle is op hierdie oomblik vir ons die lig wat uit die donker skyn. Julle is ŉ geskenk aan ons en ons is so trots op julle,” het een sosialemediagebruiker geskryf. “So trots op julle! Julle bring vir ons vreugde in ŉ tyd wat die toekoms donker lyk,” skryf iemand anders. “Dankie dat julle die sonskyn terugbring na Suid-Afrika.” Die Ndlovu Youth Choir van Limpopo. (Foto: Facebook) Die koorleier, Ralf Schmitt, het vroeër in ŉ onderhoud met die Cape Talk-radiostasie gesê die koor “wag nog steeds om wakker te word uit hierdie droom” waarin hulle hulself bevind. “Ons het gedink dit sal baie moeiliker vir ons wees om deur te gaan [na die volgende rondes] omdat Suid-Afrikaners nie mag stem nie. Maar ons is baie dankbaar vir die Amerikaanse publiek se ondersteuning vir ons,” het hy gesê. Nou lê die taaiste ronde van die hele kompetisie vir dié begeesterde koor voor. Hulle sal in die finaal meeding teen Tyler Butler-Figueroa, ŉ 11-jarige violis wat tans in remissie is nadat hy op vierjarige ouderdom met leukemie gediagnoseer is; Kodi Lee, ŉ 22-jarige blinde sanger van Kalifornië; die 14-jarige Benicio Bryant, ŉ sanger van Washington; en die Light Balance Kids, ŉ kinderdansgroep van die Oekraïne. Die wenners van America’s Got Talent sal wegstap met $1 miljoen en ŉ kans om by Planet Hollywood Resort & Casino in Las Vegas op te tree.